বছরটা প্রেমের জন্য একেবারেই মন্দা! হলিউডের পাওয়ার কাপ্‌ল ব্র্যাড পিট-অ্যাঞ্জেলিনা জোলিও নাকি শেষ করলেন দাম্পত্য। বিচ্ছেদের জন্য তৈরি তাঁরা। অবশ্য দু’জনের তরফ থেকে কোনও বিবৃতি এখনও আসেনি। তবে গত বছরের শেষ নাগাদ দু’জনের বিচ্ছেদ নিয়ে নানা রকম জল্পনা শোনা যাচ্ছিলই। মাঝে মাঝেই আলাদা থাকছিলেন দু’জনে। গোল্ডেন গ্লোব অ্যাওয়ার্ড শো’এ ব্র্যাড একাই এসেছিলেন। রে়ড কার্পেটে দেখা যায়নি গ্ল্যামারাস অ্যাঞ্জিকে। আবার অভিনেত্রীর আগামী রিলিজ ‘কুংফু পান্ডা থ্রি’র প্রিমিয়ারেও ব্র্যাড অনুপস্থিত। সব মিলিয়ে পরিস্থিতি বেশ ঘোরাল।
তবে চর্চা অনেক কিছু নিয়েই। অ্যাঞ্জির অতীত, তাঁর যন্ত্রণা, অবসাদ, এসব নিয়ে দুশ্চিন্তায় থাকতেন ব্র্যাড নিজেও। অ্যাঞ্জির আবার ইটিং ডিসঅর্ডারও রয়েছে। লস অ্যাঞ্জেলেসের বিভিন্ন গসিপ কলামে আলোচনা, ক্রমাগত ওজনে ঘাটতি হতে থাকায় অ্যাঞ্জিকে রিহ্যাবে যাওয়ার পরামর্শ দিয়েছিলেন ব্র্যাড। অ্যাঞ্জি তাতে সম্মত না হলে ব্র্যাড ‘আল্টিমেটাম’ দিয়েছিলেন, যে বাচ্চাদের নিয়ে তিনি আলাদা হয়ে যাবেন।

দু’জনেরই ঘনিষ্ঠেরা বলছেন, ডিভোর্স নিয়ে ‘নেগোসিয়েশন’ নাকি বেশ কয়েক মাস ধরে চলছে ব্র্যাঞ্জেলিনার মধ্যে। আবার সকলকে বিভ্রান্ত করে অ্যাঞ্জেলিনাই বলেছিলেন, ‘‘ব্র্যাডের সঙ্গে ঝগড়া করতে আমার ভালই লাগে! এতে সম্পর্ক মজবুত হয়।’’  কিন্তু নিজের ছবির কাজ, রাষ্ট্রপুঞ্জের মানবাধিকার রক্ষার দায়িত্ব, বাচ্চাদের সঙ্গে সময় কাটানোর পর ব্র্যাডকে দেওয়ার মতো অবসরই থাকত না অ্যাঞ্জির।
২০০৫ সালে ‘মিস্টার অ্যান্ড মিসেস স্মিথ’এ জুটি বেঁধে কাজ করতে গিয়ে প্রেম, আর তারপর ২০১৪ সালে বিয়ে দু’জনের। ছয় সন্তান তাঁদের। ছেলে প্যাক্সের জন্মভূমি ভিয়েতনামে গত ডিসেম্বরেই গিয়েছিলেন ব্র্যাঞ্জেলিনা। ব্র্যাডই নাকি  সেখানে দ্বিতীয় হনিমুনে যাওয়ার প্রস্তাব দিয়েছিলেন যেচে। দু’জনকে সেখানে কায়াকিং করতে, হাতির পিঠে চড়়তে, ডিনারে যেতে দেখেন অনেকেই। আবার ভিতরের খবর হল, সেখানেও নাকি সারাক্ষণ ঝগ়ড়া করতেন তাঁরা। ব্র্যাডকে অ্যাঞ্জি অনেকের সামনেই বলেছেন, ‘‘অনেক মুটিয়ে গিয়েছ। তোমাকে বুড়োদের মতো দেখায়। তোমার প্রতি কোনও আকর্ষণই বোধ করি না!’’
দিনকয়েক আগে দু’জন আবার কম্বোডিয়ায় গিয়েছিলেন, ছেলে ম্যাডক্সের জন্মভূমিতে। সেখানে ‘নেটফ্লিক্স’এর জন্য মানবাধিকারকর্মী লউং উংয়ের স্মৃতিকাহিনি নিয়ে ছবি করছেন অ্যাঞ্জি। নাম ‘ফার্স্ট দে কিল্‌ড মাই ফাদার’। অথচ ‘কুংফু পান্ডা থ্রি’র প্রিমিয়ারে তাঁরা আবার আলাদা! আশা করা যাক, সব মঙ্গলই হবে! ভাল থাকুন ব্র্যাঞ্জেলিনা।